Joulu- ja tammikuun roskat | Glitteriaddikti\nJoulu- ja tammikuun roskat\nHui apua, roskapostaus on lähes unohtunut ja kohta helmikuukin lähenee loppuaan. Tänään siis vuorossa joulu- ja tammikuun yhdistetty roskapostaus. Olin joulukuussa niin paljon reissun päällä, että tyhjentyneitä purkkeja tuli melko vähän ja en kokenut aiheelliseksi tehdä niistä omaa postausta. Siksi yhdistän tähän nyt kahden kuukauden käytetyt tuotteet. Helmikuun loppuneista sitten myöhemmin lisää 😊\nTyhjentyneitä purnukoita kertyi kahden kuukauden aikana ihan kiitettävä määrä. Jos laskin oikein niin tuotteita on yhteensä 32. Suurin osa tyhjeni kuitenkin tammikuun puolella, koska jouluna maalla en liiemmin jaksanut ehostautua. Siksi monissa purnukoissa oli vuoden vaihtuessa ihan pikku lirut pohjalla ja ne tyhjeni melko nopeasti tammikuun ensimmäisten viikkojen aikana. Kurkistellaan nyt tarkemmin mitä kaikkea sain käytettyä loppuun.\nVasemmalla ja aivan oikealla olevat Holika Holikan naamiot ovat ihan parhaita! Mulla on kaapissa jemmassa niitä useampia ja näitä voi lämpimästi suositella, sillä hinta-laatu suhde on näissä erinomainen. Tuotteissa on hyvä tuoksu (näissä sitruuna ja hunaja), naamiot ovat sopivan kokoisia ja pysyvät kasvoilla valumatta paikoillaan ja niiden sisältämä seerumi imeytyy hyvin iholle. Näitä ostan todellakin lisää! 5/5\nYlempänä näkyvä The Creme shopin jouluaiheinen naamio oli myös aivan loistava. Tässä on jännä mutta hyvin miellyttävä tuoksu ja kaikin puolin muutenkin naamio hoiti asiansa. Ei valittamista ja näitä voisin tilata lisää myös jatkossa. 5/5\nNaturelin kultainen huulinaamio tuli marraskuun Betteboxin mukana. Ajattelin jo ennen tämän käyttämistä, että mahtaa olla turha ja niin se ikävä kyllä olikin. Ensinnäkin se, että naamiota tulee pitää 15 min huulien päällä, estää puhumisen ja juomisen. Tuntui myös vähän epämukavalta pitää suun päällä naamiota, koska mulle tuli siitä vähän ahdistava olo. Tiedättekö, ihan kun joku olisi vetänyt kerroksen teippiä suun ympärille ja et voi puhua tms. Enkä käytön jälkeen oikeastaan huomannut mitään erikoista pehmeyttä tai kosteutusta huulillani. Paremman tuloksen saan ihan normaalilla huulirasvalla 😆 Taisi olla siis minun ensimmäinen ja viimeinen huulinaamio. 1/5\nMizon aloe kasvonaamio taisi sekin tulla Betten mukana. Tämän koostumus oli hirmu vetinen ja jotenkin tämä ei ihan vakuuttanut minua. Toki kasvonaamiot ovat vetisiä, mutta tämä oli jotenkin tosi juokseva ja kasvot jäivät käytön jälkeen aika märiksi. Nestettä oli siis joko liikaa tai se ei muuten vain imeytynyt ihoon kunnolla. 2/5\nPurederm kookos maski oli aivan surkea. Siis todella, tämä oli halpa mutta myös huonoin naamio mitä ikinä olen testannut. Tämä oli niin paksu ja painava, että valui kasvoilta koko ajan. Naamio oli myös aavistuksen liian pieni ja se ei oikein muutenkaan asettunut kasvoille. Ei jatkoon. 1/5\nBubbleT kylpypallo tuli Lookfantasticin mukana ja joulukuussa rentouduinkin kylpvyssä tätä testaten. Meillä on kotona amme ja aina välillä tulee tehtyä kunnon kylpy. Olen aikaisemmin käyttänyt paljon erilaisia Lushin kylpytuotteita ja ne on ihanan tuoksuisia ja vaahtoavat hyvin. Tämä kylpypallo tuoksui pakkauksesta otettaessa tosi ihanalle, mutta kun se suli kylpyveteen tuoksu katosi jäljettömiin. Kummallista... Ja tämä ei vaahdonnut yhtään, värjäsi veden ainoastaan tumman siniseksi. Iho tuntui kylvyn jälkeen kylläkin pehmeälle eli ehkä se jotain teki iholle vaikkei tuoksunutkaan. 3/5\nJoik sitruunalle tuoksuva vaahtoava käsisaippua sen sijaan oli aivan loisto tuote! Vaikka tämä oli pullossa nesteenä niin ulos pumpattaessa tästä tuli pehmeää vaahtoa. Tuote ei kuivattanut, päinvastoin jätti kädet aivan ihanan pehmeiksi ja mieto raikas sitruunan tuoksu viipyili käsillä hetkisen pesun jälkeen. Tätä voisin ostaa ison pullon ja vaikka kylpeä tässä. Niin ihana tuote! 5/5\nSpongellen pesusieni oli pienoinen pettymys. Tämä oli hauska tähden muotoinen ja sopi kivasti käteen. Myös tuotteen tuoksu oli kiva vaikka olikin melko voimakas. Pesusieneen oli siis imeytetty valmiiksi pesunestettä ja sitä pystyi käyttämään useita kertoja niin, että vaahtoa riitti ja riitti. Tässä oli vain se ikävä puoli että käytön jälkeen koko vartalo oli kuiva kuin korppu. Ihoa kiristeli ihan joka puolelta ja jälkitunne oli niin inhottava, etten tätä sientä montaa kertaa pystynyt käyttämään. Ei tule ikävä. 1/5\nBriogeon hiuksiin jätettävä hoitosuihke oli aivan erinomainen. Tuoksu oli ihanan kookoksinen ja tämä oikeasti selvitti hiukset ja jätti ne pehmeiksi ja vähensi tehokkaasti myös pörröisyyttä. Minua harmitti, että pullo oli niin pieni, sillä tätä olisin mielelläni käytellyt vielä lisää. Täytynee laittaa tämäkin ostoslistalle. Kurkkasin että ainakin Nobebeauty myy Briogeon tuotteita vaikka aika hintavia näytti olevan. 5/5\nPhilip Kingsleyn elasticizer oli tuote, jonka piti korjata hiusten vaurioita ja pehmentää hiuksia. Tuote kyllä teki hiuksista liukkaat, mutta vaikea sanoa huomasinko muuta vaikutusta. Ihan jees tuote, mutta toisaalta ei mikään wow koska tästä ei jäänyt päällimmäiseksi muistikuvaksi mitään erityistä tunnetta. 3/5\nFour reasons hiuspuuteri tarttui matkaan kampaajalta, kun pyysin häntä suosittelemaan tuotetta jolla saisi helposti ja vaivattomasti kohotettua kampausta ja ilmavamman olemuksen hiuksiin. Täytyy sanoa, että tämä oli pienoinen pettymys. Ensinnäkin sumutettava aine oli tosi valkoista ja näkyi ikävästi hiuksista vaikka sitä haroi ja kampasi pois. Silti aina jostain paistoi valkoista jauhetta. Lisäksi tämän kohottava vaikutus oli melko lyhyt aikainen ja tuotetta olisi saanut aika pian olla lisäilemässä mikäli olisi halunnut kampauksen pysyvät tuuhakkana pidempään. En taida tätä enää jatkossa ostaa. Hyvänä puolena kuitenkin se, että ei jättänyt hiuksia tahmeiksi tai likaisen tuntuisiksi. 2/5\nErisan herkkäihoisille tarkoitettu hiuslakka on ollut pitkään mun suosikki ja luotto tuote. Käytän hiuslakkaa ihan päivittäin, koska mulla on miljoona vauvahiusta jotka muuten sojottaisi jokainen eri ilmansuuntaan. Lakka on luottoväline myös hiusten kiinnityksessä treenejä varten, joten ehdoton kriteeri lakan suhteen on jämäkkä pitävyys, mutta se ei saisi jättää hiuksia likaisen näköiseksi tai liian lakkaiseksi eli että se lakkakerros paistaa kilometrin päähän. Olen testannut tosi monta eri lakkapulloa, mutta palaan aina tähän. Erisanin lakka on ihan loistava vaikka se tuoksuukin pahalle, tai oikeastaan hajusteetonhan sen pitäisi olla mutta on siinä silti pieni ikävä lakkamainen haju. Jos hajua ei lasketa niin pito on aivan loistava ja tämä on tuote joka ei saa hiuksia näyttämään lakkaisilta. Vaikka en joka päivä pesisikään hiuksia niin pystyn silti muotoilemaan seuraavana aamuna hiukset uudestaan vaikka lakkaa olen edellisenä päivänä käyttänytkin. Jatkoon ja iso peukku! 5/5\nGlamglow gravitymud oli ihan jännä testailtava. Tämä tuoksui makealle ananakselle ja oli hopeisen värinen. Niinpä näytin aina joltain ulkoavaruudesta karanneelta ufolta tätä käyttäessä😝 Tuote kuivui iholle ja se revittiin sitten pois. Tuote oli kiinteyttävä ja ainakin sen kuivuessa kasvoille tuntin kiristävän tunteen. Käytön jälkeen en kyllä huomannut nuorentunutta uutta minääni, mutta ihan hauska testattava. En tiedä olisiko säännöllisellä käytöllä jotain suurempia vaikutuksia. 3/5\nMonuskin yövoide ei saanut minua syttymään. Ensinnäkin tämä ei tuoksunut oikein millekään ja minusta on ihana, jos kasvorasvat tuoksuvat edes vähän. Tuoksuttomuuden takia tähän tuli aluksi tartuttua harvemmin. Toiseksi tämä ei oikein imeytynyt ihooni vaikka kuinka tuotetta hieroin kasvoihin. Tuntui, että se jäi vain pyörimään iholleni ja kesti tosi kauan että sain sen imeytettyä. Ei jatkoon. 1/5\nMane'n Tail käsirasva oli ennakko-oletuksista huolimatta aivan loistava tuote! Tämä saadessa ajattelin, että jaahas. Purkkihan on suoraan sanottuna ruma ja antaa tuotteesta halvan vaikutelman. Tämä oli kuitenkin yksi parhaimpia käsirasvoja mitä ikinä olen käyttänyt. Tässä on tosi kiva mieto tuoksu ja tuote imeytyy välittömästi. Tämä oli ihan paras tuote opiskelupäivinä, kun koneella on pakko istua pitkiä aikoja, sillä tätä pystyi käyttämään niin ettei näppäimistö ole ihan lähmässä käytön jälkeen. Tästä ei nimittäin jää käsiin mitään rasvaisuuden tunnetta. Siis ei mitään! Kädet tuntuvat pehmeiltä ja kosteutetuilta, mutta ei mitään tunnetta siitä että minuutti sitten olet levittänyt rasvaa. Uskomaton tuote. 5/5\nFirst aid beautyn käsirasva oli myös aivan huippu tuote. Se imeytyy nopeasti ja jättää kädet pehmeiksi. Tästä tosin jää käsiin aavistus rasvaisuutta, mutta se imeytyy nopeasti. Tuote on monikäyttöinen sillä se sopii päästä varpaisiin käytettäväksi. Ainoa pieni miinus siitä, että tuoksu on melko perinteinen rasvatuoksu. Tätä voisin silti ostaa lisää. 5/5\nRituals vartalorasva ei saanut minua syttymään, vaikka monet tykkäävät merkin tuotteista aivan älyttömästi. Rasvassa sinänsä ei ollut mitään vikaa. Koostumus oli hyvä ja se imeytyi nopeasti sekä jätti ihon ihanan pehmeäksi. Tuotteen tuoksu oli vain minulle liian voimakas, sillä se ei pitkän ajan kuluttuakaan haihtunut pois. Vaikka en ole hajuherkkä, tulee minulla silti joskus huono olo liian voimakkaista tuoksuista. Harmi, sillä muuten rasva oli loistava. 4/5\nZiaja kasvoivoide oli mahtava! Tässä on uniikki ja hyvä tuoksu. Rasva imeytyy nopeasti ja plussaa siitä, että sitä voi käyttää aamuin illoin. Mulla on tätä jo toinen purkki käytössä. 5/5\nNivean meikinpuhdistusaine toimii. Olen käyttänyt tätä jo monta vuotta ja palaan tähän aina. Poistaa tehokkaasti myös vedenkestävän meikin. Ei lisättävää. 5/5\nJoik kylpytryffeli oli ihana sitruunan tuoksuinen ja näytti ihan karkilta. Tämä pehmensi ihoa mukavasti ja jätti sen kosteutetuksi. Hyvä tuote. 5/5\nLumenen puhdistusliinat oli käytössä toimivia. Nämä oli reissussa käteviä ja poistivat myös vedenkestävän ripsarin vaikka aluksi epäilin mahtaako toimia. Hyvin toimia ja enimmät meikit sai näillä pyyhittyä pois. Voisin ostaa uudelleenkin. Nämä sopivat kaikille ihotyypeille. 5/5\nFemfresh intiimisuihkusaippua oli Betten peruja. Käytin tämän ihan normaalina suihkusaippuana koko vartalolle. Tuoksu oli hyvin mieto. Tuote vaahtosi ihan kiitettävästi eikä ainakaan kuivattanut. En silti näe tarvetta ostaa uudelleen. 3/5\nTriple Dry hikoilua estävä deodorantti oli mulla testissä. Tässä on mieto tuoksu, joka on aika neutraali joten ehkä myös miehille sopiva. Hikoilu vähensi ehkä jonkin verran, mutta ei kokonaan tietenkään 😃 Piti kuitenkin hajut hyvin poissa. Tämä tosin hintava ja saatavilla ainoastaan apteekeista. 4/5\nHerkälle iholle tarkoitettu LV puhdistusgeeli oli mulla käytössä tuplaputsarina. Ei tuoksu millekään (luonnollisesti) ja ajoi asiansa. Ei kuivattanut ihoa ja puhdisti ihan kiitettävästi. Voisin ostaa uudelleenkin. Tosin mieto tuoksu ei minua haittaisi. 4/5\nDouccen rajauskynässä oli todella kapea kärki ja sillä sai hyvin tehtyä tarkkaa jälkeä. Tässä ei kyllä minusta ollut intensiivisen musta väri, mistä pieni miinus. Muuten toimii hyvin ja pysyy ihan ok vaikka esim silmäkulmista leviää kyllä jos silmät vuotaa. Tämä myös kuivahti tosi nopeasti. 3/5\nEspa kosteuttava yönaamio oli jännittävä tuote. Se kyllä kosteutti ja aamulla herätessä iho oli täydellisen pehmeä. Koin tässä ongelmaksi tuotteen tuoksun. Ensimmäisenä nimittäin tuoksusta tuli mieleen miesten partavesi... Jotenkin tuoksu on hiukan maskuliininen ja tosi voimakas. Jälkituoksu oli eteeristen öljyjen kaltainen. Jos tuoksu olisi jotain muuta olisin kyllä tykännyt tästä, mutta nyt tämä sai lähinnä voimaan pahoin. 2/5\nHolika Holikan aloe geeli kosteutti ihoa ja imeytyi nopeasti jättämättä ihoa tahmeaksi tai märäksi. Voisin testata enemmänkin. 4/5\nIllamasquan hydra veil primeri oli mielenkiintoinen ja siitä tuli mun uusi lemppari primeri. Tämän koostumus oli jännä hyytelö, joka kuitenkin suli välittömästi iholle ja imeytyi heti. Tuote on TODELLA riittoisa ja tuosta pienestä purkista minulle riitti päivittäisessä käytössä yli kuukaudeksi. Suosittelen! 5/5\nMeikinkiinnityssuihke kuuluu päivittäiseen meikkausrutiiniin. Mulla oli testissä Dermosilin suihke, joka oli pieni pettymys. Tämä suihkemekanismi ei ollut kovin laadukas ja tuotetta suihkiessa kastui ikävästi koko naama vaikka kuinka kaukaa tätä yrittikin sumuttaa. Välillä sieltä tuli myös ihan isoja pisaroita, jotka sai meikkipohjan näyttämään laikukkaalta. Oli helpotus kun tämä vihdoin loppui. 1/5\nCaudalien seerumi oli todella juoksevaa ja siksi hieman hankala käyttää. Sitä nimittäin valui purkista heti korkin avattua ja monta kertaa sitä lurahti aivan liikaa. Tämä kuitenkin muuten toimi ihan kivasti, joten itse tuotteessa kai ei muuten ole mitään valittamista. 4/5\nViva la Divan glitteri eyeliner sai nyt lähteä ihan siitä syystä että se on kuivahtanut purkkiin. Tätä tuli joskus käytettyä jossain bilemeikeissä, mutta pitkään aikaan en ole tarvinnut ja sinne unohtunut kaappiin joten roskiin joutaa nyt vihdoin. Eipä tuo kummoinen muutenkaan ollut. 2/5\nL'orealin true match meikkivoide näyte, joka vaikutti sen verran hyvältä että tilasin itselle täysikokoisen puteelin. Tämä sulautuu siis oman ihonvärisi sävyyn ja tämä vaikutti minusta ihan hyvälle, joten nyt testailen sitä isompaa purkkia vielä vähän tarkemmin. 4/5\nHuh, sellainen kasa roskia. Monta uutta lempparia löytyi näistä ja tuli testattua myös tuotteita, joita en missään nimessä tulisi hankkineeksi enää uudestaan. Top 3 ylettyy tästä joukosta Illamasquan primeri, Mane'n Tailin käsivoide ja Briogeon hiussuihke.\nOliko sulle tuttuja tuotteita roskien joukossa?\n▼ helmikuuta 2019 (6)\nLookfantastic helmikuu - The Romance edition